彭城三詠 斬蛇澤歌
作者：賀鑄
朝代：宋

paragraphs: 君不聞泗濱亭長送徒如咸陽，徒夫懷歸多道亡。
澤中置酒飲相訣，吾亦從此奔芒碭。
陰風蕭蕭導者懼，前有脩蛇怒橫路。
酒酣拔劍肯留行，劃斷蜿蜒不回顧。
河明月出人踵來，彼媼何冤號且哀。
謂遭赤帝屠吾子，語竟莫知安在哉。
真人聞此自心許，茫茫四海吾其主。
虎變龍飛十二年，馘項梟英蓋狐鼠。
半夜雄鋩飛上天，幾見長陵一抔土。